Bolesť žalúdka
Dobrý deň, vo štvrtok som si bola dať merať hcg z krvi(od styku prešlo 5 týždňov) Výsledok je negatívny, no od piatku mi je zle a trápi ma bolesť žalúdka. Môžem sa teda spoľahnúť na krv a tehotenstvo vylúčiť? Tým pádom bolesti žalúdka s tehotenstvom nemajú nič spoločné?
Dobrý deň,
ďakujeme za Vašu otázku.
Ľudský choriogonadotropín (hCG) je hormón, ktorý sa v krvi a moči normálne vyskytuje len počas tehotenstva. Vylučuje ho tkanivo placenty takmer od doby zahniezdenia. Podľa literatúry dosahuje hladina cirkulujúceho hCG jeden mesiac po počatí typicky približne 2000 mIU/ ml. Príznaky tehotenstva, ako nevoľnosť, únava a pod. súvisia práve s jeho stúpajúcou hladinou. Hodnoty hCG v moči sú nižšie než v krvi, preto testovanie hladiny hormónu hCG v krvi je omnoho citlivejšie než testovanie z moču. Ak však máte akékoľvek pochybnosti, alebo prítomnosť iných symptómov tehotenstva (najmä absencia menštruačného krvácania), odporúčam opakovane vykonať tehotenský test, prípadne kontaktovať gynekológa.
Prajem pekný zvyšok dňa.
PharmDr. Veronika Kiabová